**РЕПУБЛИКА СРБИЈА**

**ОПШТИНА ЖАБАРИ**

**ОПШТИНСКА УПРАВА**

**ОДЕЉЕЊЕ ЗА БУЏЕТ И ФИНАСИЈЕ**

**Број: 401- 2/2024-01**

**Датум: 08.03.2024. година**

**Ж А Б А Р И**

На основу члана 16. став 2. Закона о изменама и допунама Закона о буџетском систему („Службени гласник РС” број 103/2015,72/2019, 149/2020, 92/2023), Одељење за буџет и финансије Општине Жабари доноси

**ПЛАН ПОСТУПНОГ УВОЂЕЊА РОДНО ОДГОВОРНОГ БУЏЕТИРАЊА**

**У ПОСТУПАК ПРИПРЕМЕ И ДОНОШЕЊА БУЏЕТА**

**ОПШТИНЕ ЖАБАРИ ЗА 2025. ГОДИНУ**

У оквиру спровођења реформе јавних финасија, у поступку припреме и доношења Одлуке о буџету општине Жабари за 2025. годину, наставља се процес унапређења програмског модела буџета кроз увођење процеса родно одговорног буџетирања у буџетски процес.

Родно одговорно буџетирање, односно увођење принципа родне равноправности у буџетски процес, подразумева родну анализу буџета и реструктурирање прихода и расхода са циљем унапређења родне равноправности. Општина Жабари посвећена је континуираном подизању квалитета управљања јавним финансијама које ефективно одговарају на потребе локалне заједнице. Родно одговорно буџетирање доприноси побољшању ефективности и транспарентности буџета и омогућава бољи увид у користи које жене и мушкарци имају од буџетских средстава.

Планом поступног увођења родно одговорног буџетирања за кориснике буџетских средстава Општине Жабари за 2025. годину (у даљем тексту: План), поступно се уводи родно одговорно буџетирање код корисника буџетских средстава Општине Жабари, код Општинске управе за следеће програме: Програм 5. - Пољопривреда и рурални развој, Програм 9. - Основно образовања и васпитања, Програм 11.- Социјална и дечија заштита, Програм 14. – Развој спорта и омладине Програм 17. - Енергетска ефикасност и обновљиви извори енергије и Програм 8. - Предшколско васпитање и образовање, путем дефинисања родне компоненте, односно родних циљева и индикатора у оквиру 6. програма.

Увођење родно одговорног буџетирања у поступку припреме и доношења буџета за 2025. годину, утврђује се према Плану приказаном следећом табелом:

|  |  |  |
| --- | --- | --- |
| Редни број | Назив буџетског корисника | Назив програма (број и назив програма у складу са униф.стр. буџета ЈЛС) |
| 1. | Општинска управа општине Жабари  (ОШ “Дуде Јовић“ Жабари и ОШ „Херој Роса Трифуновић“ Александровац, Центар за социјални рад) | ПРОГРАМ 5. - Пољопривреда и рурални развој  ПРОГРАМ 9. - Основно образовање и васпитање  ПРОГРАМ 11. - Социјална и дечија заштита  ПРОГРАМ 14. – Развој спорта и омладине  ПРОГРАМ 17. - Енергетска ефикасност и обновљиви извори енергије |
| 2. | ПУ“Моравски цвет“ Жабари | ПРОГРАМ 8. - Предшколско васпитање и образовање |

Овај план утврђује се као минималан у смислу обухвата буџетских корисника и програма код којих се уводи родна компонента и то тако што ће бити дефинисан најмање један родни циљ у оквиру сваког од Планом опредељених програма било на нивоу програма или програмске активности, уз настојање да се уродњавање примени на оба нивоа. Такође, уз сваки дефинисани родни циљ, обавезно је дефинисање најмање једног родног индикатора – показатеља за праћење постизања односног циља програма и/или програмске активности.

Бројеви и називи програма из овог плана, могу се мењати само у смислу усклађивања са одговарајућим бројевима и називима програма сходно списку униформних програма и програмских активности јединица локалне самоуправе утврђених за 2025. годину.

У постављању уродњених циљева и показатеља, буџетски корисници користе релевантне локалне стратешке и планске документе и руководе се приступом родне равноправности садржаним у националним секторским или хоризонталним документима, као што је Национална стратегија за родну равноправност за период од 2021. до 2030. године.

Послови координације активности и подршке увођењу родно одговорног буџетирања спроводе се у оквиру рада Одељења за буџет и финансије.

Сви буџетски корисници подстичу се да у поступку израде програмског буџета кроз програме, програмске активности и пројекте у оквиру својих надлежности, припремају индикаторе/показатеље који се односе на лица тако да они буду разврстани по полу.

Сходно члану 16. став 1. Закон о изменама и допунама Закона о буџетском систему („Сл. гласник РС“ број 103/15, 72/2019, 149/2020, 92/2023) предвиђено је да се до 2025. године заокружи процес постепеног увођења родно одговорног буџетирања за све буџетске кориснике на свим нивоима власти.

Овај план објављује се на интернет страници Општине Жабари и доставља корисницима буџетских средстава, који су предвиђени овим планом.

Руководилац одељења

Милена Васић, дипл.економиста